ΠΑΡΑΛΛΗΛΑ ΣΤΟΝ ΚΡΗΤΙΚΟ 2

 **Κλείτος Κύρου, «Οπτική απάτη»**

Κατατρύχονταν από μια μορφή γυναίκας

Την έβλεπε στον ύπνο του μ΄ υψωμένα

Χέρια να παραληρεί με θέρμη

Την έβλεπε κάθε πρωί να γνέφει

Στο απέναντι παράθυρο να χαμογελά

Μ΄ αστραπές στα μάτια και στα δόντια

Μες στο μισοσκότεινο δωμάτιο

Σύμβολο της άυλης παντοτινά γυναίκας

Έτσι νόμιζε τουλάχιστο δεν είχε διδαχθεί

Τους παράγοντες της οφθαλμαπάτης.
Όταν πια κατάλαβε είχε ξημερώσει

Σα να κύλησε μια ατελείωτη νύχτα

Κι ήταν μόνος πάλι και ξεφύλλιζε

Παλιές πολύ παλιές φωτογραφίες.

 **Η «αναδυομένη» (από τη σύνθεση *Ο Λάμπρος* του Δ.**

**Σολωμού)**

Στην κορυφή της θάλασσας

στέκει, και δε συγχύζει τα νερά της

που στα βάθη της μέσα ολόστρωτα όντας

δεν έδειχναν το θείον ανάστημά της.

Δίχως αύρα να πνέει, φεγγοβολώντας

Η αναλαμπή του φεγγαριού κοντά της

Συχνότρεμε, σα να ΄χε επιθυμήσει

Τα ποδάρια τα θεία να της φιλήσει.

**Γκαίτε, ΦΑΟΥΣΤ**

Τό σύννεφο [...] σκορπιέται, λιώνει αγάλια αγάλια

καί στήν Άνατολή τραβά μακριά καί φεύγει·

μέ θαύμασμα τ΄ ακολουθάει η ματιά μου,

καθώς χιλιόμορφο σάν κύμα ταξιδεύει.
Θωρώ το καί τό μάτι μου, θαρρώ, δέ μέ γελά:
σ΄ ένα λιοπότιστο μαγνάδι μαγεμένο

γιγάντια μιά γυναίκα σάν θεά προβαίνει,

Όμοια σάν Ηρα, σάν τή Λήδα, σάν Ελένη.
Τό μεγαλείο της τά μάτια μου θαμπώνει.
Μά, τώρα, αλίμονο! άμορφη μόνο μάζα βλέπω,

Όπου γυαλίζει σαν παγόβουνο μακριά

καί καθρεφτίζει τίς λαμπρές φευγάτες μέρες.
Κι όμως μένα μέ τυλίγει καταχνιά·

τώρα σιγά σιγά κι ανάλαφρα ψηλά ανεβαίνει·

μπάς καί είναι εικόνα ευτυχισμένη απ΄ τά παλιά,

πού απ΄ τά βάθη της καρδιάς προβαίνει πάλι;
Τό πρώτο της αγάπης ροδοχάραγμα,

κείνα τά μάτια, πού νά τά χαρώ δέν πρόφτασα

θαρρώ πώς βλέπω τώρα ν΄ ανοίγουν, να ξυπνούν,

νά λάμπουν σά ρουμπίνια, σά διαμάντια, σάν αστέρια!
΄Αστράφτει χάρη μιας ψυχής πανώριας,

πού ακέρια στόν αιθέρα όλο ανεβαίνει

καί της ψυχής μου τόν ανθό κόβει καί παίρνει.

.